《题平远轩》
宋代·林希逸

伊昔营此窗，眼前颇有趣。往来多胜流，必和壁间句。

人事一凄凉，窗亦不如故。旧诗无一存，谁复闯其户。

新来改作之，好景欣再遇。清溪漾浅流，长松列古路。

高下见青山，浓淡云来去。西斋平远名，移以扁其处。

我闼纳八荒，令人心领悟。星垂平野诗，云征远游赋。

倚栏拍手歌，百盏吸琼露。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。